Omnibus presentes litteras inspecturis, magister Hugo, curie Senon. officialis, in Domino salutem. Noverint universi quod nos ad capitulum venerabilis abbatisse et conventus de Pomeria personaliter accedentes, constitucionem habitam inter eas audivimus sub hac forma: quod unaqueque monialis, exceptis tamen illis quibus in eadem abbacia officia personalia sunt commissa, singulis annis, in vigilia Ascensionis Domini, pro vestibus viginti solidos pruvinienses percipiendos in decima de Serginis habebit, in ipsa decima viginti solidos ad distribundum singulis annis pauperibus assignantes. Ille, vero, que predicta officia exercent, videlicet priorissa et cantrix, utraque istarum, viginti-tres solidos; subpriorissa et subcantrix, utraque istarum, viginti duos solidos; tercia priorissa et tercia cantrix, utraque istarum similiter; pro vestibus viginti-unum solidos habebunt. Statuerunt etiam inter se, quod si decima illa non sufficeret ad hec, quod constitucio observaretur premissa id quod deesset in illius domus aliis proventibus caperetur; et si forte ex decima illa amplior summa pecunie perveniret, id quod ultra esset, in dicte domus commodum poneretur. Quod autem audivimus et recognitum fuit, coram nobis, ad petitionem earum sub sigillo curie Senonensis testificamur. Actum, anno Gracie Mº CCº nono-decimo.